Al meer Christene wêreldwyd vervolg(Argieffoto; Verskaf) Die vervolging van Christene wêreldwyd neem teen ŉ kommerwekkende tempo toe. Die organisasie Geopende Deure se jaarlikse Wêreldwaarnemingslys (WWL) van lande waar Christene die ergste vervolging weens hul geloof ervaar, dui op die hoogste vlakke van vervolging in die 30 jaar wat die lys al opgestel word. “Die WWL het bevind dat meer as 360 miljoen Christene uiterste of baie hoë vlakke van vervolging en diskriminasie weens hul geloof ervaar – ŉ styging van 20 miljoen sedert twee jaar gelede,” het die opname bevind. “In die top-50-lande alleen staar baie hoë of uiterste vlakke van vervolging altesame 312 miljoen Christene nou in die gesig.” Die syfer verteenwoordig een uit elke sewe Christene wêreldwyd, ŉ toename van die een uit agt Christene wat ŉ jaar gelede dieselfde vlak van vervolging moes trotseer. Daar was ook ŉ amperse verdubbeling van lande waar Christene geweldige vlakke van vervolging ervaar: Dit het van 40 lande in 1993 tot 76 in 2023 toegeneem. “Dit laat ŉ mens nederig voel om te besef dat vanjaar se 30-jarige herdenking miljoene gesinne, vroue, mans, jeugdiges en kinders verteenwoordig wat spesifiek geteiken word om ŉ hoë tot uiterste prys vir hul geloof in Jesus en hul Christelike identiteit te betaal,” sê Lynette Leibach, uitvoerende direkteur van Geopende Deure Suider-Afrika. “Dit is ŉ donker prentjie – maar steeds beklemtoon dit die dringendheid en geleentheid om die plaaslike kerk in hierdie lande te vind, met hulle in verbinding te tree en by hulle te staan om te verseker dat ons broers en susters moedige ligdraers in die donkerte kan wees. Die bevindings vereis optrede.” Top-5-lande Noord-Korea is terug in die topposisie nadat dit verlede jaar deur Afghanistan onttroon is. Die Taliban het Afghanistan in 2021 weer oorgeneem, maar voor dít was Noord-Korea vir die vorige 20 jaar (van 2002 tot 2021) in die eerste plek. Ondanks die feit dat Afghanistan van die topposisie in 2022 tot die negende posisie vanjaar afbeweeg het, bring die skerp daling min vreugde en bly vervolging in hierdie land op ŉ uiterste vlak. Die groot daling in sy ranglysposisie word daaraan toegeskryf dat bekeerlinge nou nog dieper ondergronds as tevore leef – wat ŉ groter uitdaging skep om geverifieerde data oor geweld te bekom. Somalië, wat in 2022 in die derde plek was, het vanjaar opbeweeg na die tweede posisie. Dit word gevolg deur Jemen in die derde plek, Eritrea en Libië in die vyfde plek. Geweld teenoor Christene in Afrika suid van die Sahara het kommerwekkende nuwe vlakke bereik, met gewelddadige Islamitiese militante wat die gebied destabiliseer deur uiterste geweld te gebruik. Dit is die ergste in Nigerië (in die sesde plek op die lys), waar militante van Fulani, Boko Haram, die Islamitiese Staat Wes-Afrika Provinsie (ISWAP) en ander groepe strooptogte op Christen-gemeenskappe uitvoer, asook moorde, verminkings, verkragtings en ontvoerings vir ŉ losprys of seksuele slawerny. Die organisasie sê ŉ enorme humanitêre katastrofe staar die streek in die gesig, terwyl die vlaag godsdienstig gemotiveerde geweld van Nigerië af versprei, met Christen-bevolkings wat teen ŉ kommerwekkende tempo in lande soos Mali, Burkina Faso, Niger en Kameroen geteiken word. Tekens van djihadistiese uitbreiding is ook sigbaar in Mosambiek, die Demokratiese Republiek van die Kongo en ander lande.